Diari Oficial de la Generalitat Valenciana


Sumari del DOGV 8199, del 27-12-2017 (2017/11338)

RESOLUCIÓ de 23 de novembre de 2017, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aprova la revisió de la classificació de la via pecuària número 1, Camí de Torrevieja o Canyada Reial de la Costa, al terme municipal de Guardamar del Segura, província d'Alacant.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8199

Data del DOGV
:   27-12-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/11957


Data del document
:   23-11-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Correcció d'errades

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Guardamar del Segura

RESOLUCIÓ de 23 de novembre de 2017, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aprova la revisió de la classificació de la via pecuària número 1, Camí de Torrevieja o Canyada Reial de la Costa, al terme municipal de Guardamar del Segura, província d'Alacant. [2017/11388]  
Antecedents de fet  
  
1. La classificació de les vies pecuàries del terme municipal de Guardamar del Segura va ser aprovada per l'Ordre Ministerial de 20 de febrer de 1981, del Ministeri d'Agricultura, i es va publicar en el Butlletí Oficial de la Província d'Alacant número 64, de 18 de març de 1981 i en el Boletín Oficial del Estado número 274, de 27 de març de 1981. En aquesta es va classificar com a necessària, amb el núm. 1, la via pecuària denominada Camí de Torrevieja, amb una longitud aproximada de 10.500 metres i una amplària de 75,22 metres.  
Segons el projecte de classificació de 27 de juny de 1975, el Camí de Torrevieja és la via pecuària núm.1 l'itinerari de la qual és el següent:  
«1. Camí de Torrevieja. Es descriu en el sentit general de sud a nord.  
  
Amb aquest nom es coneix la Canyada Reial de la Costa, que procedeix del terme de Torrevieja, entra al de Guardamar, amb la carretera uns 150 metres a la seua dreta, s'hi interna la carretera en la seua amplària i n'ix immediatament. Passa per la casa de les Palmeres, a la seua esquerra la creua la carretera pels Blancos, i torna a creuar-la, per a passar per casa del Montcaio. Torna a creuar-la la carretera i deixa a la seua esquerra el cementeri. Molt pròxim al molí del Frasquito torna a creuar-la la carretera i travessa el nucli urbà de Guardamar pel carrer de Sant Pere. S'aproxima al riu Segura, i passa entre aquest, la sénia i el molí, i la creua pel pont de Ferro, continua tenint el riu a la seua dreta fins a eixir d'aquest terme i continuar pel de San Fulgencio. I torna a entrar en aquest terme, i té a la seua esquerra el de San Fulgencio, per a eixir al d'Elx.  
El recorregut total d'aquesta via pecuària, al terme de Guardamar, és d'uns 10.500 metres; l'amplària legal és de 90 vares (75,22 m), excepte en alguns punts com ara el pont de Ferro i el carrer de San Pedro».  
  
2. En data 26 d'octubre de 2010, té entrada en la Direcció Territorial d'Alacant un escrit de l'Ajuntament de Guardamar del Segura, en què s'efectua consulta relativa al traçat de la via pecuària Camí de Torrevieja, atesa la possible existència d'errors en la dita classificació, en especial quant a l'amplària. Posteriorment, després de diversos tràmits, informes i estudi de tota la documentació aportada, des del Servei d'Ordenació i Gestió Forestal es proposa l'inici de l'expedient de revisió de classificació de la via pecuària, en data 27 de novembre de 2015.  
  
3. En data 27 de novembre de 2015, el director general de Medi Natural i d'Avaluació Ambiental dicta una resolució d'autorització d'inici de l'expedient de revisió de la classificació de la via pecuària núm. 1, Camí de Torrevieja o Canyada Reial de la Costa, al terme municipal de Guardamar del Segura, classificada per l'Ordre Ministerial de 20 de febrer de 1981 (BOE 274, 27.03.1981), en haver-hi suficients indicis d'error en la classificació esmentada, amb subjecció a la legislació vigent.  
4. Es fixa com a data de començament de les operacions de fitació de la revisió de la classificació el dia 9 de juny de 2016, a les 10.30 hores, a l'Ajuntament de Guardamar del Segura, i aquesta circumstància és objecte de la publicitat següent:  
- Anunci de començament d'operacions en el Diari Oficial de la Comunitat Valenciana núm. 7756 de 6 de maig de 2016.  
- Edictes als ajuntaments de Guardamar del Segura, Elx, San Fulgencio i Torrevieja de 12 de maig de 2016.  
- Notificació de començament d'operacions als sol·licitants de l'expedient. 12 de maig de 2016.  
- Comunicació a organismes i col·lectius interessats. 12 de maig de 2016.  
5. Finalitzades aquestes operacions i després de l'estudi de les al·legacions presentades, es va formular la proposició de revisió de classificació amb data 12 de setembre de 2016.  
En la classificació de la via pecuària Camí de Torrevieja, al terme municipal de Guardamar del Segura s'observen inconsistències relatives a l'amplària legal assignada a la via, així com en alguns trams del traçat.  
  
L'acreditació dels errors es manifesta després de l'anàlisi dels antecedents documentals i històrics, que estan recopilats en la totalitat en la proposició de revisió de classificació, apartat 0.2.3. Estudi d'antecedents del traçat de la via pecuària. Annexos I i II, en el punt 3. Estudi d'antecedents del traçat de la via pecuària Camí de Torrevieja, al terme municipal de Guardamar del Segura. Annex I (Fonts consultades i estudi dels antecedents) i annex II (Documentació analitzada).  
  
6. L'exposició al públic de la proposició de revisió de classificació es va anunciar en el DOGV número 7955, d'11 de gener de 2017, i es va establir un termini d'un mes des de la publicació en el diari oficial perquè els interessats pogueren interposar-hi les al·legacions o reclamacions oportunes. A més, aquesta exposició pública ha sigut objecte de publicació edictal, que es va exposar al tauler d'anuncis dels ajuntaments de Guardamar del Segura, Elx i Torrevieja, durant un període d'un mes.  
Així mateix, es va complir el tràmit d'audiència establit en l'article 84 de la Llei 30/199, de 26 de novembre, de règim jurídic de les administracions públiques i del procediment administratiu comú, es va informar tots els limítrofs i ocupants de la via pecuària de l'exposició al públic de l'expedient indicat, i se'ls va atorgar un termini de quinze dies per a al·legar i presentar tots els documents i justificants que consideraren pertinents. De la mateixa manera, s'han exposat, mitjançant un edicte, en els respectius ajuntaments, aquelles notificacions que han resultat infructuoses i s'han publicat en el BOE número 66, de data 18 de març de 2017.  
Igualment, en la dita publicació es comunica que amb data 14 de novembre de 2016 el director general de Medi Natural i Avaluació Ambiental va resoldre ampliar el termini de resolució de l'expedient de referència per un període d'un any, a comptar des del 27 de novembre de 2016.  
7. En data 14 d'octubre de 2016, l'instructor de l'expedient de revisió de classificació de l'expedient de referència emet un informe on sol·licita l'ampliació del termini de la tramitació, a causa de la complexitat tècnica d'acord amb el traçat de la via pecuària núm. 1, denominada Camí de Torrevieja o Canyada Reial de la Costa, i, atesa la pluralitat indeterminada de persones interessades en l'expedient, s'ha hagut de dilucidar la forma de comunicació envers aquests i efectuar les oportunes consultes internes entre els òrgans administratius tant de la Direcció Territorial d'Alacant com de la Direcció General de València, la qual cosa ha contribuït a l'inevitable retard en aquest.  
8. En data 17 d'octubre de 2016, la directora territorial d'Alacant proposa que es resolga favorablement la sol·licitud d'ampliació del termini de tramitació de l'expedient.  
9. En data 11 de novembre de 2016, el cap del Servei d'Ordenació i Gestió Forestal emet un informe favorable a l'ampliació del termini de resolució en un any, de conformitat amb el que estableix l'article 42.6 de la Llei 30/199, de 26 de novembre, de règim jurídic de les administracions públiques i del procediment administratiu comú, en relació amb l'article 13.4 de la Llei 3/2014, d'11 de juliol, de la Generalitat, de vies pecuàries.  
10. En data 14 de novembre de 2016, el director general de Medi Natural i d'Avaluació Ambiental resol ampliar el termini de resolució de l'expedient de revisió de classificació de la via pecuària núm.1, denominada Camí de Torrevieja o Canyada Reial de la Costa, al terme municipal de Guardamar del Segura, per un període d'un any, a comptar des del 27 de novembre de 2016.  
11. Amb data de registre d'eixida de 12 de desembre de 2016, s'emet un ofici de la Direcció Territorial d'Alacant de 5 de desembre de 2016, a l'Ajuntament de Guardamar del Segura, i s'adjunta la resolució d'ampliació del termini de resolució de l'expedient de referència del director general de Medi Natural i d'Avaluació Ambiental, de 14 de novembre de 2016, als efectes de notificació.  
12. En data 5 d'abril de 2017, es publica en el Diari Oficial de la Generalitat Valenciana (núm. 8105) una resolució d'ampliació del termini de resolució de l'expedient de referència del director general de Medi Natural i d'Avaluació Ambiental, de 14 de novembre de 2016.  
13. Dins del termini de l'exposició pública i tràmit d'audiència de la proposició de revisió de classificació de la via pecuària de 12 de setembre de 2016, es van presentar al·legacions per part de diversos interessats. Així mateix, fora del termini del termini de l'exposició pública i tràmit d'audiència es va presentar una al·legació per part d'un altre interessat. Les al·legacions formulades pels al·legadors dins i fora de la fase d'exposició pública i tràmit d'audiència s'han contestat totes i cada una, i han sigut notificades a aquests per mitjà de correu certificat amb justificant de recepció.  
14. En data 3 de juliol de 2017, l'instructor de l'expedient de revisió de la classificació de la via pecuària núm.1, Camí de Torrevieja o Canyada Reial de la Costa, al terme municipal de Guardamar del Segura, redacta un informe sobre aquest.  
15. En data 10 de juliol de 2017, la directora Territorial d'Alacant proposa aprovar l'expedient de revisió en els mateixos termes que l'informe de l'instructor de 3 de juliol de 2017.  
16. En data 7 d'agost de 2017, el director general de Medi Natural i d'Avaluació Ambiental proposa aprovar la revisió de classificació en els mateixos termes que l'instructor de l'expedient.  
17. En data 31 d'octubre de 2017, l'Advocacia General de la Generalitat en aquesta conselleria redacta un informe relatiu a l'expedient, en el qual conclou que la revisió de la classificació és d'acord amb el dret.  
  
  
Fonaments de dret  
  
1. La Conselleria d'Agricultura, Medi Ambient, Canvi Climàtic i Desenvolupament Rural de la Generalitat Valenciana té la competència exclusiva sobre les vies pecuàries, tal com estableix el Decret 7/2015, de 29 de juny, del Consell (DOCV 7560, 30.06.2015), modificat pel Decret 10/2015, de 6 de juliol, del president de la Generalitat (DOCV 7565, 07.07.2015).  
2. A aquest acte administratiu se li aplicarà el que s'ha regulat en la Llei 3/1995, de vies pecuàries, de 23 de març; el Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat; el Decret 73/2017, de 2 de juny, del Consell, de modificació del Decret 158/2015, de 18 de setembre, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural; la Llei 3/2014, d'11 de juliol, de la Generalitat, de vies pecuàries, de la Comunitat Valenciana; la Llei 30/1992, de 26 de novembre, i la resta de legislació aplicable al cas.  
3. La classificació de les vies pecuàries del terme municipal de Guardamar del Segura va ser aprovada per l'Ordre Ministerial de 20 de febrer de 1981, del Ministeri d'Agricultura, i es va publicar en el Butlletí Oficial de la Província d'Alacant núm. 64, de 18 de març de 1981, i en el Boletín Oficial del Estado núm. 274, de 27 de març de 1981. En aquesta, es va classificar, com a necessària, amb el núm. 1, la via pecuària denominada Camí de Torrevieja, amb una longitud aproximada de 10.500 metres i una amplària de 75,22 metres.  
4. D'acord amb l'article 13.4 de la Llei 3/2014, d'11 de juliol, de la Generalitat, de vies pecuàries de la Comunitat Valenciana, «serà procedent la revisió i actualització de la classificació de les vies pecuàries en aquells casos en què s'observen errors quant a les seues característiques físiques, o a la realitat històrica de la Comunitat Valenciana, sempre que els dits errors s'acrediten de conformitat amb els antecedents documentals i històrics». En la classificació de la via pecuària Camí de Torrevieja, al terme municipal de Guardamar del Segura, s'observen inconsistències relatives a l'amplària legal assignada a aquesta, així com en alguns trams del traçat.  
L'acreditació dels errors es manifesta després de l'anàlisi dels antecedents documentals i històrics, que estan recopilats en la totalitat en la proposició de revisió de classificació, apartat 0.2.3. Estudi d'antecedents del traçat de la via pecuària. Annexos I i II, en el punt 3. Estudi d'antecedents del traçat de la via pecuària Camí de Torrevieja, al terme municipal de Guardamar del Segura. Annex I (Fonts consultades i estudi dels antecedents) i annex II (Documentació analitzada).  
  
Vistes la Llei 3/1995, de 23 de març, de vies pecuàries; la Llei 3/2014, d'11 de juliol, de la Generalitat, de vies pecuàries, de la Generalitat Valenciana; la Llei 30/1992, de 26 de novembre, de 26 de novembre, de règim jurídic de les administracions públiques i del procediment administratiu comú, i la resta de disposicions concordants, resolc:  
  
Primer  
Desestimar les al·legacions presentades.  
  
Segon  
Aprovar la revisió de classificació de la via pecuària Camí de Torrevieja, al terme municipal de Guardamar del Segura, d'acord amb la proposició de revisió i plans que consten en l'expedient i les característiques de la qual són les següents:  
Tipus de via pecuària: carrerada  
Denominació vigent: Camí de Torrevieja  
Longitud legal: 10.500 metres  
Longitud proposada\*: 11.807 metres + 415 metres pendents de desafectació  
Amplària legal: 75 metres  
Amplària proposada\*\*: 10 metres  
  
\* Longitud aproximada al municipi de Guardamar del Segura, segons la definició de les línies límits jurisdiccionals.  
\*\* S'ajusta a l'amplària dels carrers del nucli urbà de l'època de la classificació anterior. L'amplària de la variant de traçat es correspondrà a la disponible dels camins públics pels quals circula.  
  
  
Tercer  
La descripció del traçat de la via pecuària parteix de la línia de terme amb el municipi de Torrevieja (X: 704.991m; I: 4.212.022m), travessa el municipi de Guardamar del Segura amb direcció sud-nord, entra al municipi de San Fulgencio en diversos trams al final del recorregut i finalitza a l'altura del molló trifini amb els límits de terme de Guardamar del Segura-Elx-San Fulgencio (X: 701.500 metres; I: 4.222.649 metres).  
El traçat de l'eix del Camí de Torrevieja o Canyada Reial de la Costa es descriu de la manera següent:  
«Procedent del terme de Torrevieja, amb el nom de Canyada Reial de la Costa, penetra en el de Guardamar del Segura i porta com a eix el Camí Vell de Guardamar, que està asfaltat. Transcorreguts uns 800 metres, apunta per la seua esquerra la casa de les Palmeres i, uns 550 metres més avant, ix per l'esquerra el Camí de la Mata, punt en el qual el Camí Vell de Guardamar fa un lleuger gir cap a la dreta i deixa d'estar asfaltat per a continuar com a camí de terra.  
  
Prossegueix pel camí esmentat i a uns 600 metres deixa a l'esquerra la casa de l'Alto. En aquest punt queda interrompuda per la carretera nacional N-332, on actualment hi ha una rotonda. A partir d'ací, el Camí Vell de Guardamar perd la seua traça de camí sobre el terreny. La via pecuària continua a partir d'ara pel traçat històric del Camí Vell de Guardamar. Per terrenys erms pren direcció NNE durant uns 350 metres, per a girar cap a l'esquerra en direcció NNO. Recorreguts uns 150 metres, la via pecuària torna a ser interrompuda per la N-332.  
  
El tram següent, d'un quilòmetre aproximadament fins que torna a ser interrompuda per la N-332, descriu un traçat en forma d'arc i està ocupat i tallat totalment per les urbanitzacions La Llacuna, La Rosa, Pòrtic del Mediterrani i El Montcaio, i la fàbrica Procomobel, SL.  
  
Una vegada passada la carretera nacional N-332, a l'altura de la fàbrica Procomobel, SL, la via pecuària circula amb aquesta carretera a l'esquerra, a uns 25 metres, i la urbanització Campomar a la dreta, durant uns 350 metres, fins que fa un esquivament a la dreta i travessa l'esmentada urbanització per a deixar a l'esquerra el parc situat en el seu cantó nord-oest i que al seu dia va ser part de l'antic cementeri.  
Arribat a aquest punt, la via pecuària torna a circular per camí asfaltat en direcció a la població de Guardamar. Transcorre deixant a esquerra i dreta parcel·les tancades a peu de camí, així com el càmping Palm-Mar, que apunta per la seua dreta. A continuació, creua l'avinguda del Perú, a l'altura de la rotonda de la carretera nacional N-332, i amb la mateixa direcció que la carretera esmentada, entra en el nucli urbà de Guardamar del Segura per l'avinguda del País Valencià.  
Continua pel carrer de sant Pere, gira a l'esquerra pel carrer de sant Francesc i després, a la dreta, pel carrer de Molivent, on abandona el nucli urbà. Torna a girar a l'esquerra pel carrer de la Redonda, que circula realitzant un arc cap a la dreta i porta a l'esquerra al polígon industrial Santa Anna on li arriba per l'esquerra la carrerada de l'Estany pel carrer Traginers. Aquest tram s'ajusta segons traçat històric observat en els fotogrames del Vuelo de Ruiz de Alda de 1929.  
Voreja per la dreta la lloma del Tio Barranc amb el Castell de Guardamar al seu alt i després d'apuntar per la seua esquerra l'estació de servei, gira a l'esquerra i travessa el riu Sec pel pont de Ferro.  
Fa un gir a la dreta en direcció NO i continua al costat del Canal de Regs de Levante a l'esquerra, i apunta per la seua dreta el complex comercial. El traçat torna a ser interromput per la N-332. El travessa i creua el riu Segura per l'esquerra del pont de la carretera esmentada. Immediatament després, torna a ser interrompuda per la N-332 i la creua per a unir-se al camí de terra, Camí Vell d'Elx.  
Recorreguts uns 100 metres, travessa la carretera d'eixida de la N-332, que interromp el traçat, i uns 480 metres més avant creua l'assarb de la Comuna. Un poc després trenca a la dreta per a després continuar amb la direcció que portava, creua l'assarb de la Vila i arriba a l'antic curs del riu Segura, que queda a la dreta.  
Continua al costat de l'antic curs, travessa l'assarb de la Rasga i continua vorejant-lo pel seu costat esquerre. Deixa a l'esquerra la rotonda de la N-332 i creua l'Assarb del Senyor, on s'introdueix en el terme de San Fulgencio.  
Continua el seu traçat al costat de l'antic curs del riu Segura, creua l'assarb del Mig, passa al costat del regueró dels Miras. Continua vorejant l'antic curs fins que arriba novament a l'assarb del Mig, on gira a l'esquerra sense arribar a travessar-lo. Circula amb aquest uns 160 metres i gira a la dreta per camí de terra. Deixa a la dreta jaciment arqueològic, creua l'assarb de l'Encert i, a continuació, el canal del Progrés.  
Gira a l'esquerra i continua per camí durant uns 365 metres fins que arriba a la urbanització Las Pesqueras, on gira a la dreta. A l'altura d'aquesta urbanització li arriba per l'esquerra la carrerada Camí del conveni. Segueix per camí de terra i porta per la seua esquerra la urbanització esmentada durant uns 370 metres. Gira a la dreta en direcció NE per camí de terra i després de recórrer uns 310 metres torna a introduir-se al municipi de Guardamar del Segura.  
Recorre uns 60 metres i gira a l'esquerra en direcció NO pel mateix camí. Recorreguts uns 130 metres, passa al costat del molló de terme que deixa a l'esquerra. Continua per camí i a uns 90 metres queda interrompuda per la N-332, per la qual circula durant uns 325 metres, paral·lel a la línia límit entre Guardamar del Segura i San Fulgencio. Gira a la dreta i continua per senda, que fa un gir a l'esquerra, per a apuntar per la seua dreta el monestir dels Germans Maristes, on la via pecuària finalitza en arribar a l'altura del molló trifini d'Elx, San Fulgencio i Guardamar del Segura, que queda a l'esquerra uns 60 metres.».  
  
Aquesta resolució serà notificada per la Direcció Territorial d'Alacant als interessats en el present procediment.  
Contra aquesta resolució, que posa fi a la via administrativa, es podrà interposar un recurs potestatiu de reposició davant de la consellera d'Agricultura, Medi Ambient, Canvi Climàtic i Desenvolupament Rural, en el termini d'un mes, a comptar des de l'endemà de la recepció de la present notificació, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
Així mateix, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació o publicació d'aquesta, de conformitat amb el que preveuen els articles 46 i següents de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que els interessats puguen exercitar qualsevol altre recurs que consideren oportú.  
  
València 23 novembre de 2017.- La consellera d'Agricultura, Medi Ambient, Canvi Climàtic i Desenvolupament Rural: Elena Cebrián Calvo.